Na temelju članka 20. stavka 5. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23) i članka 51. Statuta Grada Drniša („Službeni glasnik Grada Drniša„ broj 2/21 i 2/22) Gradsko vijeće Grada Drniša, na svojoj \_\_sjednici održanoj dana \_ 2025. godine donijelo je

**O D L U K U**

**o načinu ostvarivanja prednosti**

**pri upisu djece u Dječji vrtić Drniš**

**l. OPĆE ODREDBE**

Članak 1.

Ovom Odlukom utvrđuje se način ostvarivanja prednosti pri upisu djece u Dječji vrtić Drniš (u daljnjem tekstu: Vrtić).

**II. UTVRĐIVANJE PREDNOSTI PRI UPISU**

Članak 2.

Svako dijete rane i predškolske dobi ima pravo upisa u dječji vrtić sukladno zakonu.

Za dijete koje je obvezno pohađati predškolu Grad Drniš dužan je osigurati mjesto u dječjem vrtiću koji provodi obvezni program predškole.

.

Članak 3.

Prednost pri upisu u Vrtić imaju djeca koja do 1. travnja tekuće godine navrše četiri (4) godine života.

Iznimno, ako Vrtić ne može upisati svu prijavljenu djecu, nakon upisa djece iz stavka 1. ovog članka, djeca se upisuju na način da prednost pri upisu imaju djeca prema slijedećem kriterijima:

|  |  |  |  |
| --- | --- | --- | --- |
|  | **KRITERIJI** | **DOKUMETACIJA** | **MJERILA BODOVANJA** |
| 1. | Djeca roditelja invalida Domovinskog rata | Rješenje o statusu HRVI, preslika smrtnog lista ili izvadak iz matice umrlih | 10 bodova |
| 2. | Dijete iz obitelji s troje ili više djece | Za svako dijete rodni list ili izvadak iz Matice rođenih ili potvrda o rođenju djeteta | 10 bodova |
| 3. | Djeca oba zaposlena roditelja | Potvrda o zaposlenju roditelja  Za svakog roditelja dokaz o zaposlenju / elektronički zapis iz evidencije Hrvatskog zavoda za mirovinsko osiguranje | 30 |
| 4. | Djeca s teškoćama u razvoju i kroničnim bolestima | Preslika zdravstvene i druge dokumentacije (sukladno članku 6. Državnog pedagoškog standarda) | Primjenjuje se članak 30. Pravilnika o upisima i mjerilima upisa djece Dječjeg vrtića Drniš- ne podliježu postupku bodovanja |
| 5. | Djeca samohranih roditelja | Smrtni list za preminulog roditelja ili potvrda o nestanku drugog roditelja ili rješenje Hrvatskog zavoda za socijalni rad o privremenom uzdržavanju djeteta, Pravomoćna presuda o razvodu braka | 10 |
| 6. | Dijete jednoroditeljske obitelji | Rodni list djeteta ne stariji od 3 mjeseca, odluka o roditeljskoj skrbi, uvjerenje Hrvatskog zavoda za socijalni rad o jednoroditeljskoj obitelji | 10 |
| 7. | Djeca osoba s invaliditetom  upisanih u očevidnik osoba s invaliditetom | Nalaz i mišljenje o težini i vrsti invaliditeta – oštećenju funkcionalnih sposobnosti Zavoda za vještačenje, profesionalnu rehabilitaciju i zapošljavanje osoba s invaliditetom | 10 |
| 8. | Djeca koja su ostvarila pravo na socijalnu uslugu smještaja u udomiteljskim obiteljima | Presliku rješenja da je dijete u udomiteljskoj obitelji | 10 |
| 9. | Djeca koja imaju prebivalište ili boravište na području dječjeg vrtića | Uvjerenje o prebivalištu za dijete i roditelje | 10 |
| 10. | Djeca roditelja koji primaju doplatak za djecu ili roditelja korisnika zajamčene minimalne naknade. | Važeće rješenje o primanju dječjeg doplatka ili zajamčene minimalne naknade  Preslika rodnog lista ili izvatka iz Matice rođenih ili potvrda o rođenju | 10 |

Članak 4.

Kod ostvarivanja prednosti u smislu čl. 3. ove Odluke, polazi se od sljedećih mjerila:

* kod utvrđivanja broja djece u obitelji, polazi se od ukupnog broja maloljetne djece u odnosnoj obitelji
* pod ukupnim brojem djece u obitelji, smatraju se uzdržavano dijete i sva maloljetna djeca u odnosnoj obitelji
* dijete iz obitelji s troje ili više djece, u okviru iste skupine, ima prednost pred djetetom iz obitelji s manje djece.

Članak 5.

Bodovi utvrđeni po kriterijima zbrajaju se i na temelju ukupnog broja bodova utvrđuje se zajednička lista prednosti na koju se redom stavljaju prijave podnositelja od većeg broja bodova do najmanjeg.

Podnositelj zahtjeva može ostvariti bodove po više utvrđenih kriterija iz stavka 1. ovog članka u kojem slučaju se bodovi zbrajaju

U slučaju jednakog broja bodova prednost pri upisu ima:

* dijete koje je starije
* ako su i po tome jednaki, prednost se daje djetetu iz obitelji s više djece
* ako su i po tome i nadalje jednaki, prednost se daje djetetu kojemu su već brat ili sestra upisani u Vrtić
* dijete iz obitelji s oba roditelja, koje živi zajedno samo s jednim roditeljem i imaju prebivalište na području Grada Drniša
* dijete koje s oba roditelja nema prebivalište na području Grada Drniša
* dijete kojem je dodijeljen skrbnik ili je smješten u udomiteljsku obitelj, ovisno o njegovom prebivalištu, ako njegov skrbnik ili udomitelj ima prebivalište na području Grada Drniša
* ako se i na ovaj način ne može utvrditi prednost, djeca se svrstavaju po abecednom redu, po prezimenu

Članak 6.

Roditelji koji se pozivaju na neki od kriterija za ostvarivanje prednosti, prijavi za upis dužni su priložiti dokumentaciju kako je navedeno u tablici.

Članak 7.

Podnositelji prijava koji nisu priložili odgovarajuće dokaze ne mogu se pozivati na prednost pri upisu.

**III. ZAVRŠNE ODREDBE**

Članak 8.

Mjerila i postupak upisa djece u Vrtić, organizacija prijema novoupisane djece, prava i obveze roditelja djece - korisnika usluga Vrtića te uvjeti pod kojim dijete može biti ispisano iz Vrtića utvrđuje se Pravilnikom o upisu i mjerilima upisa djece u Dječji vrtić kojeg donosi Upravno vijeće Dječjeg vrtića uz prethodnu suglasnost Gradskog vijeća Grada Drniša.

Članak 9.

Danom stupanja na snagu ove Odluke prestaje važiti Odluka o načinu ostvarivanja prednosti pri upisu djece u Dječji vrtić Drniš („Službeni glasnik Grada Drniša„ broj 2/19).

Članak 10.

Ova Odluka stupa na snagu osmog dana od dana objave, a objavit će se u „Službenom glasniku Grada Drniša.

GRAD DRNIŠ

GRADSKO VIJEĆE

PREDSJEDNIK:

Tomislav Dželalija, dipl.ing.

KLASA:601-02/25-20/

URBROJ: 2182-6-25-

OBRAZLOŽENJE

Grad Drniš je sukladno članku 20. stavka 5. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23) ovlašten donijeti Odluku o načinu ostvarivanja prednosti pri upisu djece u Dječji vrtić Drniš. Zadnja takva odluke ja donesena 2019. godine, te se ovdje radi samo o usklađenju sa postojećim zakonom.